REGULAMENTUL (CE) NR. 1182/2008 AL COMISIEI
din 28 noiembrie 2008
de stabilire în avans a valorii ajutorului pentru depozitarea privată a untului pentru anul 2009
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 literele (a) și (d), coroborate cu articolul 4,
întrucât:
(1)
Articolul 28 din Regulamentul (CE) nr. 1234/2007 prevede acordarea unui ajutor pentru depozitarea privată a untului.
(2)
Evoluția prețurilor și a stocurilor de unt indică un dezechilibru al pieței care ar putea fi eliminat sau redus prin depozitarea sezonieră. Ținând seama de actuala situație a pieței, este oportun să se acorde ajutor pentru depozitarea privată a untului cu începere de la 1 ianuarie 2009.
(3)
Regulamentul (CE) nr. 826/2008 al Comisiei din 20 august 2008 de stabilire a normelor comune de acordare a ajutorului pentru depozitarea privată a anumitor produse agricole (2) a stabilit norme comune pentru implementarea sistemului de ajutoare pentru depozitarea privată.
(4)
În temeiul articolului 6 din Regulamentul (CE) nr. 826/2008, este necesar să se acorde un ajutor stabilit în avans, în conformitate cu normele și condițiile precizate în capitolul III din același regulament.
(5)
Pentru a înlesni punerea în aplicare a prezentei măsuri, luând în considerare practicile existente în statele membre, este necesar ca dispozițiile articolului 7 alineatul (3) din Regulamentul (CE) nr. 826/2008 să se refere numai la produsele care au fost depozitate în întregime. În consecință, trebuie introdusă o derogare de la articolul respectiv.
(6)
În conformitate cu articolul 29 din Regulamentul (CE) nr. 1234/2007, valoarea ajutorului se stabilește în funcție de costurile de depozitare și de tendințele previzibile ale prețurilor la untul proaspăt și la untul depozitat.
(7)
Este oportun să se stabilească un ajutor pentru costurile de intrare și ieșire a produselor în cauză, precum și pentru costurile zilnice de depozitare la rece și pentru costurile financiare.
(8)
Din motive de eficiență și simplificare administrativă, în cazul în care informațiile obligatorii privind detaliile de depozitare sunt deja incluse în cererea de ajutor, este oportun să se renunțe la obligația de notificare a acelorași informații după încheierea contractului, obligație prevăzută la articolul 20 primul paragraf litera (a) din Regulamentul (CE) nr. 826/2008.
(9)
Din motive de simplificare și de eficiență logistică, se poate renunța la obligația de a indica numărul contractului pe fiecare unitate depozitată în cazul în care numărul contractului este înscris în registrul depozitului.
(10)
Măsurile prevăzute în prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Prezentul regulament stabilește acordarea ajutorului pentru depozitarea privată a untului sărat și nesărat, în conformitate cu articolul 28 litera (a) din Regulamentul (CE) nr. 1234/2007, pentru contractele încheiate în 2009.
Articolul 2
(1) În absența unor dispoziții contrare ale prezentului regulament, se aplică dispozițiile Regulamentului (CE) nr. 826/2008.
(2) Prin derogare de la articolul 7 alineatul (3) din Regulamentul (CE) nr. 826/2008, cererile trebuie să se refere numai la produsele care au fost depozitate în întregime.
Articolul 3
Unitatea de măsură menționată la articolul 16 alineatul (2) litera (c) din Regulamentul (CE) nr. 826/2008 este „lotul de depozitare”, care corespunde cantității de produs la care se referă prezentul regulament și care cântărește minimum o tonă de produs omogen din punctul de vedere al compoziției și al calității, produs în aceeași fabrică și depozitat în aceeași zi în același depozit.
Articolul 4
(1) Valoarea ajutorului pentru produsele menționate la articolul 1 este de:
-
15,62 EUR pe tona de produs depozitat în ceea ce privește costurile de depozitare fixe;
-
0,44 EUR pe tonă pe zi de depozitare contractuală.
(2) Intrarea în depozitare contractuală se efectuează în perioada 1 ianuarie-15 august 2009. Retragerea din depozit nu se poate efectua decât începând din 16 august 2009. Depozitarea contractuală se încheie în ziua precedentă datei retragerii din depozit sau cel târziu în ultima zi a lunii februarie din anul următor anului de intrare în depozitare.
(3) Ajutorul nu se poate acorda decât pentru perioade de depozitare contractuală de 90 până la 227 de zile.
Articolul 5
În fiecare marți până la ora 12 la prânz (ora Bruxelles-ului), statele membre comunică Comisiei cantitățile de produse pentru care s-au încheiat contracte, după cum se prevede la articolul 35 alineatul (1) litera (a) din Regulamentul (CE) nr. 826/2008, și cantitățile pentru care s-au depus cereri pentru încheierea de contracte.
Articolul 6
(1) Articolul 20 primul paragraf litera (a) din Regulamentul (CE) nr. 826/2008 nu se aplică.
(2) Statele membre pot renunța la obligația de a indica numărul de contract, prevăzută la articolul 22 alineatul (1) litera (e) din Regulamentul (CE) nr. 826/2008, cu condiția ca șeful depozitului să înscrie numărul contractului în registrul menționat la punctul III din anexa I la regulamentul în cauză.
Articolul 7
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică cererilor de ajutor depuse cu începere de la 1 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 28 noiembrie 2008.